b'\n_START_ARTICLE_\nSestre magdalenke (film)\n_START_SECTION_\nVsebina\n_START_PARAGRAPH_\nMagdalenska zaveti\xc5\xa1\xc4\x8da na Irskem so vodile nune razli\xc4\x8dnih verskih redov. Dru\xc5\xbeine in siroti\xc5\xa1nice so vanje po\xc5\xa1iljale mlada dekleta, kjer pa so jih zaprli in po\xc5\xa1iljali na delo v pralnice, kjer so se lahko spokorile za svoje "grehe". Kot greh je veljalo, da so rodile nezakonskega otroka, lahko so bile preve\xc4\x8d grde ali lepe, preve\xc4\x8d ali premalo inteligentne, svobodomiselne ali uporni\xc5\xa1ke, bile so \xc5\xbertve posilstev, o katerih so spregovorile. Zaradi tega so morale brezpla\xc4\x8dno delati vse dni v letu, bile so napol la\xc4\x8dne, brezpravne, pretepane, poni\xc5\xbeevane in posiljevane, njihove otroke pa so jim na silo vzeli. Kazen je bila neomejena in najve\xc4\x8dkrat dosmrtna. V zaveti\xc5\xa1\xc4\x8dih je \xc5\xbeivelo in umrlo na tiso\xc4\x8de \xc5\xbeensk. Zadnje zaveti\xc5\xa1\xc4\x8de magdalenk na Irskem so zaprli \xc5\xa1ele leta 1996._NEWLINE_Filmska pripoved spremlja zgodbo \xc5\xa1tirih mladih deklet v \xc5\xa1estdesetih letih preteklega stoletja, v \xc4\x8dasu, ki na splo\xc5\xa1no velja za obdobje \xc5\xbeenske emacipacije. Mlade katoli\xc4\x8danke so se zna\xc5\xa1le v skoraj srednjeve\xc5\xa1ko ne\xc4\x8dlove\xc5\xa1ki ustanovi, ki je izven kontrole socialnih slu\xc5\xbeb, sodstva in policije, vendar pa u\xc5\xbeiva tiho dru\xc5\xbebeno podporo. Prikazano je njihovo vsakdanje \xc5\xbeivljenje v strogo nadzorovanem okolju, spremembe njihovih zna\xc4\x8dajev na bolje in slab\xc5\xa1e, v brezpravnih in brezupnih razmerah. Dekleta na svoj na\xc4\x8din zavra\xc4\x8dajo svoj osebni poraz, toda kaj sploh lahko s svojim uporom dose\xc5\xbeejo v okolju, kjer kljub vsemu ostajajo zaprte in veljajo manj kot su\xc5\xbenje. Ena od njih pride na svobodo na ganljiv in banalen na\xc4\x8din, drugo zaprejo v umobolnico, dve pa se na koncu le upreta in pobegneta.'